Rein Jalak

Rein Jalak (15. juuli 1953 Tartu – 7. november 2024) oli eesti spordiarst. 

Ta lõpetas 1971. aastal Tartu 8. Keskkooli ja 1977. aastal Tartu Riikliku Ülikooli arstiteaduskonna spordimeditsiini erialal. Kaitses meditsiinikandidaadi kraadi 1985. aastal. Täiendas end 1991. aastal Saksamaal Heidelbergi ülikoolis, 1994. aastal Lüdenscheidi spordivigastuste kliinikus, 1995. aastal Freiburgi sporditraumatoloogia kliinikus, 1996. aastal Roomas magistriõppes ning 2010. aastal Göttingeni ja Potsdami ülikoolides.

Harrastas korvpalli EPA-s August Soku ja TRÜ-s Ernst Ehaveeru juhendamisel, tulles 1974. aastal Eesti NSV karikavõitjaks. Töötas aastatel 1977–1987 spordiühingus Kalev spordiarstina, 1985–1987 Tartu Riikliku Ülikooli spordifüsioloogia kateedri vanemteadurina ning 1987–1991 TRÜ treeninguprotsessi uurimise laboratooriumi juhatajana.

Aastatel 1977–1996 oli ta Kalevi korvpallimeeskonna arst. Meeskonna arsti ja treenerina pälvis ta 1991. aastal NSV Liidu meistrivõistluste kuldmedali.

Aastatel 1998–2006 töötas ta Tippspordi Uuringukeskuse ja Spordimeditsiini Sihtasutuse juhatajana ning 2006–2008 Audentese Ülikooli kolledži direktorina ja professorina. Hiljem tegutses ta ka Tallinna Ülikoolis professorina.

Ta oli 1987. aasta universiaadil NSV Liidu korvpallikoondise arst, samuti Eesti olümpiakoondise arst 1998. aasta Nagano taliolümpiamängudel ning 2000. aasta Sydney ja 2004. aasta Ateena suveolümpiamängudel. Aastatel 1997–2009 oli ta Eesti universiaadikoondise arst seitsmel universiaadil. Lisaks töötas ta Eesti suusa- ja judokoondise arstina.

Viited

Publikatsioonid
 Weineck, Jürgen; Jalak, Rein (2008). Kehalised võimed ja organism [Võrguteavik]. Tallinn: Eesti Olümpiakomitee.
 Hannus, Aave; Jalak, Rein; Loko, Jaan; Nurmekivi, Ants; Port, Kristjan; Randma, Tiia; Raudsepp, Lennart; Männik, Gunnar; Thomson, Kaivo; Tõnise, Toomas; Ööpik, Vahur (2008). Spordi üldained I tase. Tallinn: Eesti Olümpiakomitee.
 Weineck, Jürgen; Jalak, Rein (2008). Kehalised võimed ja organism. Tartu: Medisport.
 Lemberg, Harry; Jalak, Rein (2007). Liikumisharrastaja treeningpäevik. Tallinn: Ühendus Sport Kõigile.
 Ööpik, Vahur; Port, Kristjan; Jalak, Rein; Nurmekivi, Ants; Loko, Jaan; Thomson, Kaivo; Hannus, Aave; Randma, Tiia; Rumm, Hannes; Tõnise, Toomas; Seene, Teet; Piip, Marika (2007). Spordi üldained III tase. Tallinn: Eesti Olümpiakomitee.
 Jalak, Rein (2007). Tervise treening. Tartu: Medisport.
 Jalak, Rein (2007). Vastupidavustreeningu mõju organismile tervisespordis. Liikumine ja Sport, 1, 30−35.
 Jalak, Rein (2007). Kehalise koormuse mõju organismile. Liikumine ja Sport, 1, 22−29.
 Jalak, Rein; Ööpik, Vahur (2006). Sportlase toitumine. Tallinn: Medisport.
 Lemberg, Harry; Nurmekivi, Ants; Jalak, Rein (2006). Jooksja tarkvara. Tartu: Medisport.
 Jalak, Rein (2006). Enesetestimise käsiraamat. Tallinn: Ühendus Sport Kõigile.
 Jalak, Rein; Neissaar, Inga (2006). Jõu- ja venitusharjutusi igaühele. Tallinn: Eesti Olümpiakomitee.
 Jalak, Rein (2006). Tervise treening. Tartu: Medisport.
 Sommer, Sven; Jalak, Rein; Metspalu, Andres (2003). Geenidoping paneb spordimaailma proovile. Sporditäht, 1, 48−50.

Välislingid

 Kaire Tensuda. Dr. Rein Jalak: spordiarstist professoriks, kelle südameasjaks tervisesport. Eesti Elu, 21. detsember 2007

Kategooria:Eesti arstid
Kategooria:Tartu Ülikooli arstiteaduskonna vilistlased
Kategooria:Pauluse kalmistule maetud
Kategooria:Sündinud 1953
Kategooria:Surnud 2024